În temeiul articolului 3 din *Procedura pentru desemnarea candidatului României pentru funcția de judecător la Curtea de Justiție a Uniunii Europene*, aprobată de Guvernul României, prin Memorandum, la data de 9 iulie 2020, publicăm prezentul

**ANUNŢ**

**referitor la selecția candidatului României pentru funcția de judecător la Curtea de Justiție a Uniunii Europene**

La 6 octombrie 2021 urmează să expire mandatele a paisprezece judecători și a șase avocați generali din cadrul Curții de Justiție a Uniunii Europene (CJUE), printre care și mandatul judecătorului român.

În acest context, statele membre sunt invitate să transmită propunerile lor pentru posturile vacante de judecători și avocați generali până la data de 30 noiembrie 2020.

Condițiile și modalitatea de numire a judecătorilor la Curtea de Justiție sunt prevăzute de art. 253 şi 255 din Tratatul privind funcționarea Uniunii Europene (TFUE), precum și de dispozițiile corespunzătoare din Statutul CJUE.

Potrivit art. 253 TFUE, judecătorii și avocații generali ai Curții de Justiție sunt aleși dintre personalitățile care oferă toate garanțiile de independență și care întrunesc condițiile cerute pentru exercitarea, în țările lor, a celor mai înalte funcții jurisdicționale, sau care sunt jurisconsulți ale căror competențe sunt recunoscute. Aceștia sunt numiți de comun acord de către guvernele statelor membre, după consultarea comitetului prevăzut la articolul 255 TFUE.

Potrivit art. 4 din Titlul I al Protocolului nr. 3 privind Statutul CJUE, judecătorii Curții de Justiție nu pot exercita nicio funcție politică sau administrativă. Aceștia nu pot exercita nicio activitate profesională, fie că este sau nu remunerată, în afara cazului în care Consiliul, hotărând cu majoritate simplă, acordă o derogare cu titlu excepțional. La instalarea în funcție, judecătorii își iau angajamentul solemn de a respecta, pe durata funcției lor și după încetarea acesteia, obligațiile care decurg din această funcție, în special îndatoririle de a da dovadă de onestitate și de discreție în acceptarea anumitor poziții sau avantaje, după încetarea funcției lor.

La data de 9 iulie 2020 a fost aprobată de către Guvernul României, prin memorandum, *Procedura pentru desemnarea candidatului României pentru funcția de judecător la Curtea de Justiție a Uniunii Europene (denumită, în continuare, Procedura).*

**Persoanele interesate își pot depune candidatura până la data de 25 septembrie 2020, după cum urmează:**

1. **în format hârtie, în mod direct prin depunere la sediul Ministerului Justiției, prin poștă sau servicii de curierat, la adresa de corespondență Ministerul Justiției, str. Apolodor nr.17, sector 5, cod poștal 050741 București, în atenția Direcției Afaceri Europene și Drepturile Omului, până la ora 17:00**

**sau**

1. **electronic, la adresa de email:** **selectie.cjue@just.ro****, până la ora 24:00**

Dosarul de candidatură atestă îndeplinirea condițiilor prevăzute la art. 4 din Procedură și trebuie să conțină:

1. un curriculum vitae;
2. copii ale diplomelor privind absolvirea cursurilor de licență sau echivalente, cu profil juridic, la o universitate din România sau din alte state membre UE ori în state terţe, recunoscute în România sau în alte state membre UE;
3. copii ale altor diplome atestând cursurile absolvite sau titlurile științifice;
4. documente care să ateste îndeplinirea condițiilor pentru ocuparea unor înalte funcții jurisdicționale sau calitatea de jurisconsult având competențe recunoscute (decizii de definitivare într-o funcție juridică/condiții de vechime echivalente, documente privind gradele universitare, indicele Hirsch sau alte standarde similare);
5. copii ale documentelor ce atestă cunoștințele de limbă oficială UE, alta decât limba română, în cazul în care candidații posedă asemenea documente;
6. o declarație pe proprie răspundere din care să rezulte lipsa antecedentelor penale, a altor cauze care îl împiedică să exercite în mod efectiv funcția de judecător la Curtea de Justiție, precum și, după caz, a faptului că îndeplinește condițiile prevăzute de art. 6 și art. 7 din Legea nr. 303/2004 privind statutul judecătorilor și procurorilor (nu a fost agent sau colaborator al organelor de securitate ca poliție politică și nu este lucrător operativ, inclusiv acoperit, informator sau colaborator al serviciilor de informații);
7. orice alte documente care atestă îndeplinirea condițiilor de eligibilitate.

Dosarele depuse vor fi analizate de Comisia de selecție, în conformitate cu art. 5, alin. (1) din Procedură, iar rezultatele verificării și informațiile privind data, ora și locul organizării sesiunii de audiere vor fi publicate pe site-ul Ministerului Justitiei, al Ministerului Afacerilor Externe, al Consiliului Superior al Magistraturii și al Înaltei Curți de Casație și Justiție.

Candidații ale căror dosare au fost selectate vor fi notificați individual, în vederea susținerii unui interviu în fața Comisiei de selecție, prezidată de ministrul justiției. Interviul va fi organizat în perioada 20 – 22 octombrie 2020, la sediul Ministerului Justiției sau prin mijloace de comunicare la distanță.

Interviul va avea loc în limba română, însă vor fi adresate și întrebări în limba franceză/engleză. Candidații pot răspunde la întrebările respective în limba franceză/engleză.

Cunoașterea oricăror alte limbi oficiale ale UE poate constitui un avantaj.

Evaluarea candidaților se realizează, potrivit art. 5, alin. (4) din Procedură, în funcţie de următoarele criterii[[1]](#footnote-1):

a) calificarea juridică a candidatului şi cunoaşterea dreptului şi instituţiilor UE;

b) experienţa profesională, inclusiv notorietatea ştiinţifică, dacă este cazul;

c) capacitatea de a exercita funcţii judiciare;

d) competenţele lingvistice;

e) capacitatea de a lucra într-un mediu multicultural, care reflectă diferite sisteme juridice;

f) lipsa oricărei îndoieli cu privire la independenţa, imparţialitatea, probitatea și integritatea candidatului.

La finalizarea audierilor, conform art. 6 din Procedură, Comisia selectează candidatul României pentru ocuparea funcţiei de judecător al Curții de Justiție, precum şi două propuneri de rezervă, cu votul unei majorităţi de cel puţin 2/3 din numărul membrilor Comisiei. Rezultatele procedurii de selecţie sunt publicate pe site-ul Ministerului Justiţiei, al Ministerului Afacerilor Externe, al Consiliului Superior al Magistraturii și al Înaltei Curţi de Casaţie şi Justiţie.

Propunerile finale, însoțite de dosarele de candidatură, sunt comunicate Guvernului, spre aprobare.

Guvernul va transmite Consiliului UE numele candidatului României pentru funcția de judecător al Curții de Justiție a Uniunii Europene. Judecătorul român va fi numit de comun acord de către guvernele statelor membre UE, după consultarea Comitetului prevăzut la articolul 255 TFUE.

*Anexa: Procedura pentru desemnarea candidatului României pentru funcția de judecător la Curtea de Justiție a Uniunii Europene.*

**PROCEDURĂ**

**pentru desemnarea candidatului României**

**pentru funcția de judecător la Curtea de Justiție a Uniunii Europene**

**Art.1**

(1) Desemnarea candidatului României pentru funcția de judecător al Curții de Justiție a Uniunii Europene se face de către Guvern, la propunerea Comisiei de selecție.

(2) Comisia de selecție este formată din:

a) ministrul justiției;

b) ministrul afacerilor externe;

c) agentul guvernamental pentru Curtea de Justiție a Uniunii Europene;

d) directorul Direcției afaceri europene și drepturile omului din cadrul Ministerului Justiției;

e) un membru al Consiliului Superior al Magistraturii, desemnat de Plenul acestuia, la invitația ministrului justiției;

f) doi judecători de la Înalta Curte de Casație și Justiție, desemnați de Colegiul de conducere al acesteia, la invitația ministrului justiției;

g) două cadre didactice universitare de la facultățile de drept din cadrul universităților de cercetare avansată și educație, astfel cum acestea sunt clasificate potrivit art. 193 alin. (4) lit.c) din Legea educației naționale nr. 1/2011, cu modificările și completările ulterioare, la invitația ministrului justiției.

(3) În situații excepționale, în care un membru al Comisiei nu poate asigura prezența în cadrul Comisiei, din motive obiective, inclusiv în cazul unor deplasări în interes de serviciu, acesta desemnează un supleant care desfășoară activități specifice titularului, exclusiv pe durata imposibilității obiective de asigurare a participării.

**Art. 2**

(1) Comisia prevăzută la art. 1 este convocată de ministrul justiţiei, care prezidează lucrările acesteia.

(2) Pentru procedurile de audiere, deliberare, selecție a candidaților, Comisia este valabil întrunită în prezența tuturor membrilor. Pentru toate celelalte activități, Comisia este valabil întrunită în prezența a cel puțin 5 membri.

(3) Toate deciziile în cadrul Comisiei se iau în procedură scrisă cu majoritatea simplă a membrilor, cu excepția celei prevăzute la art. 6 alin. (1).

(4) Membrii Comisiei își exercită mandatul în mod individual și independent și își exprimă propria opinie.

(5) Comisia își desfășoară activitatea în prezență fizică sau prin intermediul sistemului de videoconferință, după caz.

(6) Secretariatul Comisiei este asigurat de Ministerul Justiției.

**Art. 3**

(1) Comisia adoptă anunțul referitor la selecția candidaților în numele României pentru funcția de judecător al Curții de Justiție a Uniunii Europene.

(2) Secretariatul Comisiei de selecție transmite anunțul pentru publicare pe site-urile Ministerului Justiției, Ministerului Afacerilor Externe, Consiliului Superior al Magistraturii, Înaltei Curți de Casație și Justiție.

(3) În anunț sunt indicate cerințele prevăzute pentru ocuparea funcției de judecător al Curții de Justiție potrivit Tratatului privind Funcționarea Uniunii Europene, documentația ce trebuie prezentată în dosarul de candidatură, perioada și locul desfășurării selecției candidaților şi termenul până la care pot fi depuse candidaturile. Dosarele vor putea fi depuse și în format electronic.

**Art. 4**

Candidații vor fi desemnați dintre personalitățile care prezintă toate garanțiile de independentă și care întrunesc condițiile cerute pentru exercitarea în România a celor mai înalte funcții jurisdicționale, în conformitate cu art. 253 din Tratatul privind Funcționarea Uniunii Europene.

**Art. 5**

(1) În termen de maximum 5 zile lucrătoare de la expirarea termenului pentru depunerea candidaturilor, comisia verifică îndeplinirea condițiilor menționate în anunțul prevăzut la articolul 3, alin. (1) și publică pe site-urile Ministerului Justiției, Ministerului Afacerilor Externe, Consiliului Superior al Magistraturii, Înaltei Curți de Casație și Justiție rezultatele verificării și informațiile privind data, ora și locul organizării sesiunii de audiere a candidaților.

(2) În termen de 10 zile lucrătoare de la publicarea rezultatelor finale ale verificării prealabile, comisia organizează audierea candidaților selectați. Interviul va fi înregistrat. Audierea poate fi organizată inclusiv prin mijloace de comunicare la distanță.

(3) Timpul alocat pentru audierea fiecărui candidat este de minimum 15 minute și de maximum o oră.

(4) Criteriile în funcție de care se va realiza evaluarea candidaților sunt:

1. calificarea juridică a candidatului și cunoașterea dreptului și instituțiilor UE;
2. experiența profesională;
3. capacitatea de a exercita funcții judiciare;
4. competențele lingvistice;
5. capacitatea de a lucra într-un mediu multicultural, care reflectă diferite sisteme juridice;
6. lipsa oricărei îndoieli cu privire la independența, imparțialitatea, probitatea și integritatea candidatului.

**Art. 6**

1. La finalizarea audierilor, Comisia selectează candidatul României pentru ocuparea funcției de judecător al Curții de Justiție, precum şi două propuneri de rezervă, cu votul unei majorități de cel puțin 2/3 din numărul membrilor Comisiei.
2. Rezultatele procedurii de selecție sunt publicate pe site-urile Ministerului Justiției, Ministerului Afacerilor Externe, Consiliului Superior al Magistraturii, Înaltei Curți de Casație și Justiție .

(3) Propunerile finale, însoțite de dosarele de candidatură ale persoanelor aflate pe lista scurtă, sunt comunicate Guvernului, spre aprobare.

**Art. 7**

(1) În cazul în care Guvernul nu este de acord cu propunerea înaintată de comisie, alege motivat dintre propunerile de rezervă.

(2) În cazul în care Guvernul nu este de acord cu niciuna dintre propunerile prezentate, se reia procedura de selecție, prevederile art. 1 - 6 aplicându-se corespunzător.

**Art. 8**

În termen de 3 zile lucrătoare de la aprobarea de către Guvern a candidatului României pentru funcția de judecător la Curtea de Justiție a Uniunii Europene, Guvernul înaintează propunerea sa Consiliului UE, prin intermediul Reprezentanței Permanente a României pe lângă UE.

**Art. 9**

În conformitate cu articolul 19 alin. (1) din Legea nr. 373/2013 privind cooperarea între Parlament și Guvern în domeniul afacerilor europene, Guvernul informează Parlamentul cu privire la propunerea adoptată.

**Art. 10**

În cazul în care avizul Comitetului prevăzut de articolul 255 din Tratatul privind funcționarea Uniunii Europene cu privire la candidatul propus de România este negativ, Guvernul transmite către Secretariatul General al Consiliului, prin intermediul Reprezentanței Permanente a României pe lângă UE, candidatura din lista de rezervă, în ordinea de prioritate votată de Comisia de selecție. În cazul în care, pentru toate propunerile formulate, avizul Comitetului prevăzut de articolul 255 din Tratatul privind funcționarea Uniunii Europene este negativ, se reia procedura de selecție, prevederile art. 1 - 9 rămânând aplicabile în mod corespunzător.

1. Criterii avute în vedere și de Comitetul instituit în conformitate cu art. 255 TFUE. [↑](#footnote-ref-1)